Elokuvia listalla: Captain Blood - Kapteeni Blood (1935)
Captain Blood - Kapteeni Blood (1935)
USA 1935, 119 min.
Seikkailu, Historia
Pääosissa: Errol Flynn, Olivia de Havilland, Lionel Atwill
It's the world against us and us against the world!
Rafael Sabatinin samannimiseen seikkailukertomukseen perustuva Kapteeni Blood on romanttinen merirosvoelokuva, jonka kantavana teemana on oikeudenmukaisuuden toteutuminen. Elokuvassa rehellinen lääkäri Peter Blood (Flynn) joutuu väärin syytöksin tuomituksi maanpetoksesta ja hänet lähetetään orjaksi brittisiirtokuntaan Karibialle. Blood ja muut orjat onnistuvat lopulta pakenemaan, ryhtyen elättämään itseään merirosvoina. Luvassa on tykkitulta ja savua, miekkataistelu hiekkarannalla palmujen katveessa - sekä tietenkin uljaan sankarin sydämen valloittava neito.
Filmin päähenkilö tohtori tai kapteeni Blood on todellinen sankari, joka kerää katsojan sympatiat puolelleen. Heikompiaan auttava, kunniallisen kirkasotsainen lääkäri ei ole merirosvonakaan paha. Vastoinkäymiset ja epätodennäköinen rakkaustarina tekevät sankarista myös haavoittuvaisen. Errol Flynn saavutti läpimurtonsa näyttelijänä juuri Peter Bloodin roolin myötä; vastaavanlaiset miekkasankarin roolit muodostuivat vuosien saatossa näyttelijän tavaramerkiksi. Päätähden suosion lisäksi koko elokuva oli menestys niin suuren yleisön kuin kriitikoidenkin keskuudessa. Lukuisat Oscar-ehdokkuudet eivät kuitenkaan tuottaneet elokuvalle ainoatakaan akatemiapalkintoa.
Kaikille piraattiromantiikasta innostuville Kapteeni Bloodia täytyy toki suositella katsottavaksi. Meritaistelut sekä studion ulkopuolella kuvatut kohtaukset ovat filmin parasta antia, eivätkä pienet epäjohdonmukaisuudetkaan paljolti haittaa oikealla asenteella toteutettua meininkiä. Fiktiivinen tarina myös nojaa historiallisiin tapahtumiin, mikä antaa mielikuvituksekkaalle seikkailulle kiinnostavaa todellisuuspohjaa. Mikäli tämä kaksituntinen Karibianmerellä ei vielä riitä, samasta romaanista on tehty kaksi muutakin filmatisointia vuosina 1924 ja 1950. Kenties ne tai alkuperäisteos on otettava lähempään tarkasteluun, jahka tämän seikkailun sankariähkystä on toivuttu.
Lähettänyt Veikka klo tiistaina, heinäkuuta 09, 2013
Tunnisteet: 1930-l, 7/10, Errol Flynn, Historia, Lionel Atwill, Michael Curtiz, Olivia de Havilland, Seikkailu, USA
Kari Glödstaf torstaina, 11 heinäkuuta, 2013
Vuoden 1924 Captain Bloodista on säilynyt vain kolmasosa, eikä sekään taida olla kaksisella laadulla :(
Pixeli sunnuntaina, 14 heinäkuuta, 2013
Se on kyllä sääli! On se toki tyhjää parempi, mielenkiintoista olisi lyhyttäkin pätkää vertailla tähän versioon.
The Bride of Frankenstein - Frankensteinin morsian...
The 39 Steps - 39 askelta (1935)
A Night at the Opera - Ilta oopperassa (1935)
Mutiny on the Bounty - Kapina laivalla (1935)
The Thin Man - Nick ja pettävä varjo (1934)
It Happened One Night - Tapahtuipa eräänä yönä (19...
Kesäkuun elokuvat 2013